**AVTALE OM HENTING, OMBRUK OG GJENVINNING**

**AV**

**OSLO KOMMUNES IKT-UTSTYR**

mellom

Oslo kommune v/Utviklings- og kompetanseetaten

(«Kunde»)

og

Oslokollega AS

(«Leverandør»)

Organisasjonsnr. 921 529 058

om

henting og videreformidling av IKT-utstyr som ikke lenger er egnet til å dekke Oslo kommunes virksomheter behov til ombruk eller forskriftsmessig gjenvinning. Avtalen skal tilrettelegge for ombruk og gjenvinning og vil på den måten redusere avfall og utslipp fra Oslo kommunes IKT-utstyr ved at levetiden forlenges på produkter, komponenter og materialer der det er mulig. Avtalen skal medføre reduserte kostnader ved at leverandøren samler inn og gjenvinner utstyr for Oslo kommune, hvor vederlaget består av overdragelse av eiendomsretten til utstyret. Innsamlingen inkluderer håndtering av utstyr som ikke kan ombrukes og skal kasseres. Samtidig bidrar avtalen til arbeidstrening.

**INNHOLD**

[1.1 Hva avtalen gjelder 2](#_Toc87446503)

[1.2 Avtalens dokumenter 3](#_Toc87446504)

[1.3 Varighet og oppsigelse – opsjon på forlengelse 3](#_Toc87446505)

[1.4 Partenes representanter 3](#_Toc87446506)

[1.5 Kommunikasjon 4](#_Toc87446507)

[2. Partenes plikter 4](#_Toc87446508)

[2.1 Samarbeid 4](#_Toc87446509)

[2.2 Taushetsplikt 4](#_Toc87446510)

[2.3 Markedsføring 4](#_Toc87446511)

[3. Leverandørens PLIKTER 4](#_Toc87446512)

[3.1 Generelt 4](#_Toc87446513)

[3.2 Rapportering 5](#_Toc87446514)

[3.3 Slettesertifikater 5](#_Toc87446515)

[3.4 Responstid 5](#_Toc87446516)

[3.5 Arbeidstreningsdeltakere 6](#_Toc87446517)

[3.6 Eksklusivitet 6](#_Toc87446518)

[4. Det brukte IKT-utstyrets tilstand 6](#_Toc87446519)

[5. Miljøbestemmelser 6](#_Toc87446520)

[5.1 Krav til transport i avaleperioden 6](#_Toc87446521)

[5.2 Unntaksbestemmelser 7](#_Toc87446522)

[5.3 Mislighold av miljøbestemmelser 7](#_Toc87446523)

[6. Brukerundersøkelse 7](#_Toc87446524)

[7. Endringer 7](#_Toc87446525)

[8. OSLO KOMMUNES SERIØSITETSBESTEMMELSER 7](#_Toc87446526)

[8.1 Lønns- og arbeidsvilkår 7](#_Toc87446527)

[8.2 Krav om betaling til bank 8](#_Toc87446528)

[8.3 Krav om betaling med elektronisk betalingsmiddel/forbud mot kontant betaling 8](#_Toc87446529)

[8.4 Brudd på skatte- og avgiftsforpliktelser 8](#_Toc87446530)

[8.5 Revisjon 8](#_Toc87446531)

[9. Eiendoms og disposisjonsrett 9](#_Toc87446532)

[10. Adgang til KUNDENS LOKALER 9](#_Toc87446533)

[11. MØTER 9](#_Toc87446534)

[12. KONTRAKTSBRUDD 9](#_Toc87446535)

[12.1 Mislighold 9](#_Toc87446536)

[12.2 Virkninger av mislighold 9](#_Toc87446537)

[12.3 Vesentlig kontraktsbrudd 10](#_Toc87446538)

[13. Force Majeure 10](#_Toc87446539)

[14. SKADESLØSHOLDELSE 10](#_Toc87446540)

[15. Konfidensialitet 10](#_Toc87446541)

[16. OVERDRAGELSE AV KONTRAKTEN 11](#_Toc87446542)

[17. Lovvalg og verneting 11](#_Toc87446543)

# Alminnelige bestemmelser

##  Hva avtalen gjelder

Avtalen gjelder henting og ombruk av Oslo kommunes IKT-utstyr for Leverandørens egen regning og risiko, hvor vederlaget består i av at eiendomsretten overføres til Leverandøren.

Hentet, brukt elektronisk utstyr skal forberedes til ombruk, så fremt utstyret er i stand til det, eller relativt enkelt kan settes i stand til det av Leverandøren. Elektronisk utstyr som ikke kan settes i stand til ombruk, skal gjenvinnes. Avtalen omfatter sanering av Kundens brukte IKT-utstyr. Avtalen har til hensikt å sikre at IKT-utstyret blir ivaretatt på en sikker og miljøvennlig måte. Alle sensitive data utstyret eventuelt inneholder skal bli slettet på en sikker måte før utstyret blir ombrukt, gjenvunnet eller avhendet.

Avtalen omfatter også salg av ubrukt IKT-utstyr.

For fullstendig tjenestebeskrivelse henvises det til vedlagte Bilag 1 – Kravspesifikasjon, og Bilag 2 – Svar kravspesifikasjon.

Tjenesten skal oppfylle de krav som er beskrevet i Bilag 1 – Kravspesifikasjon.

##  Avtalens dokumenter

Med mindre annet er avtalt, består avtalen av følgende dokumenter:

1. Eventuelle endringsavtaler
2. Dette avtaledokumentet med bilag
3. Kundes konkurransegrunnlag med vedlegg
4. Tilbudet fra Leverandør med vedlegg

Ved motstrid gjelder dokumentene i ovennevnte rekkefølge.

##  Varighet og oppsigelse – opsjon på forlengelse

Oppstart av avtalen er 07.01.2022. Avtalens varighet er 2 år fra oppstart. Kunden har opsjon på å forlenge avtalen med 2+1 år. Varsel om forlengelse skal gis skriftlig senest 3 (tre) måneder før utløp av avtalen.

Ved avslutning av avtalen ved avtaleperiodens utløp eller ved heving av avtalen plikter Leverandøren i rimelig utstrekning å bidra til at eventuell overgang til ny leverandør kan foregå fleksibelt.

##  Partenes representanter

Hver av partene skal utpeke en partsrepresentant. Utskiftning av representanter skal varsles skriftlig innen rimelig tid.

Partenes representanter har fullmakt til å opptre på partenes vegne i alle spørsmål som angår avtalen og som er nødvendige for å gjennomføre det enkelte oppdrag uten unødvendige opphold. Leverandøren, eller den som opptrer på dennes vegne, plikter å sette seg inn i de relevante delegasjons- og fullmaktsbestemmelser som gjelder for Kundens representant.

Partene kan ikke forplikte hverandre overfor tredjemann uten særskilt fullmakt.

Varsel, krav og andre meldinger som skal gis etter avtalen, skal sendes til partenes representanter eller til avtalte adresser for varsling. Varsel skal gis skriftlig med mindre det kan godtgjøres å være gitt på annen måte. Varsel som er innført i referat eller protokoll fra møte mellom partene, regnes som skriftlig varsel.

|  |  |
| --- | --- |
| Kundens representant | Leverandørens representant |
| Nora Søbye | Ole Johnny Kristiansen |

##  Kommunikasjon

Spørsmål knyttet til avtalen og partenes oppfyllelse av sine forpliktelser skal rettes til partenes kontaktpersoner. Henvendelser skal besvares uten unødig opphold.

# Partenes plikter

##  Samarbeid

Partene skal samarbeide lojalt i gjennomføringen av avtalen. De skal innen rimelig tid underrette hverandre om forhold som de forstår eller bør forstå vil få betydning for avtalen.

##  Taushetsplikt

Partene har taushetsplikt om opplysninger som fremkommer om den annens forretningsmessige eller personlige forhold når det foreligger en berettiget interesse i at opplysningene ikke blir spredt.

Leverandøren og dennes ansatte, samt eventuelle underleverandører, har også taushetsplikt om opplysninger om ansatte, skoleelever, beboere, brukere o.l. ved oppdrag som utføres i kommunale enheter.

Taushetsplikten skal ikke være til hinder for at slike opplysninger gis til andre når dette er nødvendig for gjennomføringen av avtalen. Det samme gjelder opplysninger som er nødvendige for senere drift og vedlikehold.

##  Markedsføring

Leverandøren må innhente skriftlig forhåndsgodkjennelse fra Kunden dersom Leverandøren ønsker å gi offentligheten informasjon om avtalen.

Eventuell kontakt med media skal håndteres av Kunden.

# Leverandørens PLIKTER

##  Generelt

Leverandør skal utføre tjenesten med den grad av faglig dyktighet som kan forventes av anerkjente leverandører innenfor tilsvarende eller liknende bransje.

Dersom utførelsen av tjenesten ikke er i henhold til avtalens krav, skal Kunden så raskt som mulig skriftlig varsle Leverandør om dette.

Leverandøren skal utføre sine tjenester i henhold til de enhver tid gjeldende lover og forskrifter om avfall (forurensningsloven av 13. mars 1981 nr. 6 og avfallsforskriften av 1. juni 2004 nr. 930).

Leverandøren skal foreta alle nødvendige tiltak for å sikre at data fra Kunden ikke havner hos en person

(fysisk og juridisk) som Leverandøren selger brukt IKT-utstyr til.

Leverandøren skal sørge for at utstyr som videreselges ikke kan spores tilbake til Kunden.

Leverandøren kontaktes av den enkelte virksomheten for å avtale henting etter behov. Bestilling av virksomheten foretas ved innsending av bestillingsskjema. Leverandøren henter utstyret på avtalt

tidspunkt hos den enkelte virksomhet. Virksomhetene er lokalisert på ulike adresser over hele Oslo.

##  Rapportering

Leverandøren skal oversende statistikker/rapporter til Kunden. Leverandøren skal uoppfordret levere statistikker/rapporter til Kunden tertialvis og innen den 15. januar, 15. mai og 15. september hvert år i kontraktsperioden.

Leverandøren skal benytte mal for tertialrapportering Bilag 3. Rapport skal oversendes Kunden 15.01, 15.05 og 15.9 hvert år. Statistikken skal leveres på elektronisk MS Excel format.

Leverandøren plikter å rapportere:

* + antall hentede artikler og hvilken virksomhet i Oslo kommune de er hentet fra (ref. Bilag 3 - Mal for tertialrapportering under fane med navnet ‘Virksomheter i Oslo kommune’)
	+ Status på hentet utstyr (ref. Bilag 3 - Mal for tertialrapportering under fane med navnet ‘Avtaleprodukter’)
		- Dersom en artikkel ble brukt som deler for å kunne gjenbruke en annen artikkel, teller dette som en gjenbrukt artikkel, selv om «restene» kasseres. Andelen gjenbrukte og kasserte artikler skal fremgå i antall, samt prosent av total mengde avhentede IKT-artikler.
	+ Topp 10 hentede artikler per tertial (ref. Bilag 3 - Mal for tertialrapportering under fane med navnet ‘Topp 10’).

Ombruk er et strategisk fokusområde for Kunden. På prioriterte områder ønsker Kunden derfor et samarbeid om å utvikle mer detaljert statistikk.

Leverandøren skal også kunne levere annen statistikk som Kunden har behov for og

som har sammenheng med avtalens art, dersom Kunden ber om dette og det ikke medfører

vesentlig ulempe for Leverandøren. All statistikkutarbeidelse og oversendelse skal være kostnadsfri

for Kunden.

På forespørsel fra Kunden skal Leverandøren innen 15 virkedager oppgi kontaktinformasjon

(inkl. e-postadresser for de som er registrert med dette) til alle som har foretatt bestilling i henhold til avtalen. Senest 2 måneder før avtalen opphører skal Leverandøren oversende oversikt over

leveransepunkter/kunder med informasjon om adresse, spesielle forhold knyttet til levering,

kontaktperson, telefonnummer og e-postadresse.

##  Slettesertifikater

Leverandøren skal oversende virksomheten slettebevis for de IKT-artikler som bestilles avhentet. Slettebevisene skal sendes virksomhetens bestiller. Kopi av alle slettebevis sendes UKE en gang per måned. Slettebevis skal utformes i tråd med kravspesifikasjonen, bilag 1.

##  Responstid

Leverandøren skal ved forespørsel om henting fra den enkelte virksomhet gi beskjed om når IKT-artiklene vil hentes.

Utstyr skal hentes innen 7 virkedager fra forespørsel om henting mottas. Dersom oppdraget er av en slik størrelse eller kompleksitet at det ikke kan gjennomføres innen fristen skal Leverandøren gi bestiller beskjed om dette og foreslå en egen frist. Denne fristen skal i alle tilfeller ikke overstige 14 virkedager.

##  Arbeidstreningsdeltakere

Leverandøren forplikter seg til å benytte seg av arbeidstreningsdeltakere ved gjennomføring av avtalen.

Det skal benyttes arbeidstreningsdeltakere i alle ledd av kontrakten, fra transport, sortering, reparering,

kassering, rapportering mv.

##  Eksklusivitet

Avtalen om gjenbruk av kommunens IKT-utstyr er ikke eksklusiv. Kunden kan inngå tilsvarende avtale med andre leverandører. Dersom avtaleomfanget blir av en slik størrelsesorden at Leverandøren ikke har kapasitet til å foreta henting eller at kommunen av andre årsaker har behov for å inngå tilsvarende avtale med en annen leverandør.

# Det brukte IKT-utstyrets tilstand

Brukt IKT-utstyr overleveres til Leverandøren «As Is». Leverandøren kan ikke reklamere på brukt IKT-utstyr som Kunden sender til sanering.

Kunden sier opp eventuell eksisterende forsikring på brukt IKT-utstyr ved avhenting.

# Miljøbestemmelser

Leverandøren garanterer at avtalens miljøkrav oppfylles, samt den til enhver tid gjeldende miljølovgivning. Leverandøren skal arbeide aktivt for å minske miljøbelastningen ved oppfyllelse av avtalen. Ved bytte av eventuelle underleverandører gjelder de samme vilkårene tilsvarende for underleverandørene.

##  Krav til transport i avaleperioden

Følgende miljøkrav gjelder for denne avtalen:

###  Kjøretøy og drivstoff

### For kjøretøy som har en tillatt totalvekt under 3,5 tonn forplikter leverandøren seg til å benytte enten nullutslippskjøretøy (dvs. batterielektrisk eller hydrogen) eller biogasskjøretøy som minimum oppfyller euroklasse 6/VI i gjennomføringen av avtalen (last mile). Kravet kommer til anvendelse 24 måneder etter avtaleinngåelse.

For leveranser hvor det er behov for å benytte kjøretøy som har en tillatt totalvekt over 3,5 tonn, kommer kravet først til anvendelse 36 måneder etter avtaleinngåelse.

Leverandøren skal holde Kunde løpende orientert om status for innfasing av kjøretøy med nullutslipps- og biogassteknologi. Det skal senest 3 måneder før hver nye innfasingsperiode leveres en komplett oversikt over hvilke kjøretøy som skal benyttes.

Leverandøren skal til enhver tid kunne redegjøre for hvilke kjøretøy som benyttes.

Transport inkludert lasting og avlasting skal gjennomføres skånsomt for å ivareta utstyr.

### Tomgangskjøring

Leverandøren skal arbeide for å redusere tomgangskjøring til et minimum. Tomgangskjøring skal ikke forekomme ved innsamling hos kommunens virksomheter.

##  Unntaksbestemmelser

Kunden kan gi dispensasjon fra hele eller deler av punkt 5. dersom Leverandøren kan dokumentere at det ikke er praktisk mulig å oppfylle kravet.

Dispensasjon skal gis skriftlig, og skal bl.a. beskrive tid og omfang for dispensasjonen.

Adgangen til å gi dispensasjon etter denne bestemmelsen gjelder ikke for bestemmelsen «5.1.1 Kjøretøy og drivstoff».

##  Mislighold av miljøbestemmelser

Hvis Leverandøren ikke oppfyller ett eller flere av miljøkravene eller ikke leverer i henhold til tilbudsbeskrivelse, kan Kunde ilegge en dagmulkt for den tiden misligholdet foregår. Dagmulktsats for mindre brudd på miljøbestemmelser utgjør kr 500 ekskl. mva. pr. hverdag. Dagmulktsats for større brudd på miljøbestemmelser, slik som avvik for avtalte kjøretøy- eller drivstoffteknologier, utgjør kr 500 ekskl. mva. pr. hverdag. Ved gjentatte eller grove brudd på miljøbestemmelsene kan Kunde heve kontrakten.

# Brukerundersøkelse

Dersom Kunden krever det skal Leverandøren gjennomføre brukerundersøkelse. Slik undersøkelse kan kreves årlig og skal gjennomføres kostnadsfritt for Kunden. Undersøkelsen vil danne grunnlag for diskusjoner om forbedret samarbeid i statusmøter.

# Endringer

Innenfor det partene med rimelighet kunne forvente da avtalen ble inngått, kan Kunden kreve kvalitetsmessige og/eller kvantitetsmessige endringer av avtalen.

Har leverandør forslag til endringer, skal Kunden varsles skriftlig om dette.

Endringer skal være godkjent av Kunden ved skriftlig endringsordre før de iverksettes.

# OSLO KOMMUNES SERIØSITETSBESTEMMELSER

##  Lønns- og arbeidsvilkår

Leverandør og underleverandører (herunder bemanningsselskap) plikter å ha lønns- og arbeidsvilkår som ikke er dårligere enn det som følger av til enhver tid gjeldende arbeidsmiljølovgivning, allmenngjøringsforskrifter eller landsomfattende tariffavtale for den aktuelle bransje. Dette gjelder bare for arbeidere som direkte medvirker til oppfyllelse av leverandørs forpliktelser under avtalen.

På arbeidsområder som ikke er dekket av allmenngjøringsforskrifter eller landsdekkende tariffavtaler, skal Leverandøren se hen til lokale tariffavtaler på samme arbeidsområde og fastsette lønns- og arbeidsvilkår som ikke er dårligere enn disse. Dersom det ikke finnes slike lokale avtaler, skal Leverandøren se hen til allmenngjorte eller landsdekkende tariffavtaler for lignende arbeidsområder og fastsette lønns- og arbeidsvilkår som ikke er dårligere enn disse.

Med lønns- og arbeidsvilkår menes blant annet bestemmelser om arbeidstid, lønn, obligatorisk tjenestepensjon, overtidstillegg, skift- og turnustillegg og ulempetillegg, og dekning av utgifter til reise, kost og losji.

Dersom bruddet har skjedd hos underleverandøren kan Kunden kreve at Leverandøren skifter ut underleverandøren. Dette skal skje for Leverandørens regning og risiko.

Oslo kommune, eller eventuelt tredjepart engasjert av Oslo kommune, har rett til innsyn i dokumenter, og rett til å foreta andre undersøkelser, som gjør det mulig for Kunden å gjennomføre kontroll med at kravet til lønns- og arbeidsvilkår overholdes.

Leverandøren plikter vederlagsfritt å medvirke ved kontroll, herunder til å fremlegge all etterspurt dokumentasjon. Medvirknings- og dokumentasjonsplikten omfatter også underleverandører.

Leverandør plikter å ha tilsvarende avtalebestemmelse i sine kontrakter med underleverandører og skal gjennomføre nødvendig kontroll hos sine underleverandører for å påse at plikten overholdes.

Leverandøren skal sørge for at innleid personell som Leverandøren benytter til å oppfylle kontrakten med Kunden, har arbeidskontrakter som sikrer disse tarifflønn, også mellom oppdrag.

Brudd på bestemmelsen kan påberopes av den enkelte ansatte overfor Leverandøren som grunnlag for krav om etterbetaling av lønn.

##  Krav om betaling til bank

Lønn, oppgjør og annen godtgjørelse til egne ansatte, ansatte hos underleverandører, innleide og selvstendige oppdragstakere skal utbetales til den enkeltes konto i bank.

Alle avtaler Leverandøren inngår for utføring av arbeid under denne avtalen skal inneholde tilsvarende bestemmelse.

##  Krav om betaling med elektronisk betalingsmiddel/forbud mot kontant betaling

All betaling Leverandøren foretar i forbindelse med utførelsen av avtalearbeid for Oslo kommune skal betales med elektronisk betalingsmiddel.

Alle avtaler Leverandøren inngår for utføring av arbeid under denne avtalen skal inneholde tilsvarende bestemmelser.

##  Brudd på skatte- og avgiftsforpliktelser

Leverandøren og eventuelle underleverandører skal til enhver tid oppfylle sine forpliktelser til å betale skatter og/eller avgifter.

Kunde kan til enhver tid foreta kontroll av Leverandørens og eventuelle underleverandørers oppfyllelse av forpliktelser til å betale skatter og/eller avgifter.

##  Revisjon

Oslo kommune, eller eventuelt tredjepart engasjert av Oslo kommune, kan for å undersøke om avtalens krav blir oppfylt, gjennomføre revisjon, herunder stedlig kontroll, av Leverandøren og eventuelle underleverandører, i perioden fra avtaleinngåelse til seks måneder etter at avtalen har opphørt. Denne adgangen omfatter også avtaler og dokumentasjon i underliggende ledd.

Leverandøren skal vederlagsfritt stille nødvendige ressurser og dokumentasjon til disposisjon for Kundens kontroll. Medvirknings- og dokumentasjonsplikten omfatter også underleverandører.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

# Eiendoms og disposisjonsrett

Eiendomsretten til brukt/ubrukt IKT-utstyr går over på Leverandøren ved avhenting. Overgang av eiendomsretten gjelder bare hardware.

Leverandøren overtar ikke eiendomsretten til programvare (software) som ligger på det brukte IKT-utstyret. Leverandøren plikt til å slette de data og den programvare som ligger på det brukte IKT-utstyret i henhold til de sletterutiner som angis i bilag 2.

# Adgang til KUNDENS LOKALER

Leverandøren og Leverandørens personell har kun adgang til den del av Kundens område som er nødvendig for utførelsen av Tjenesten.

# MØTER

Leverandør skal uten kostnad for Oppdragsgiver delta på informasjonsmøter for aktuelle bestillere i forbindelse med kontraktsinngåelsen.

Det skal være kontinuerlig samarbeid og oppfølging i avtaleperioden. Oppdragsgiver vil normalt ta initiativ til 1-2 samarbeidsmøter pr. år. Det skal kalles inn til møtet senest 14 dager før møtet skal avholdes. Leverandøren skal på forespørsel fra Oppdragsgiver oversende etterspurt statistikkmateriale i forkant av møtet.

Kunde ønsker et samarbeid med leverandøren knyttet til det å fremme lang bruks- og levetid på IKT-produkter. Det er derfor ønskelig at temaer som design for reparasjon, skader og vedlikeholdstiltak er tema på samarbeidsmøter.

Dersom Leverandør på eget initiativ ønsker å invitere Bestillerne til aktiviteter i tilknytning til samkjøpsavtalen, skal program og innhold på forhånd godkjennes av Oppdragsgiver. Leverandør skal dekke alle kostnader til slike aktiviteter.

# KONTRAKTSBRUDD

##  Mislighold

Det foreligger mislighold dersom Leverandøren ikke utfører tjenesten til avtalt tid, eller tjenesten kvalitativt eller kvantitativt ikke er i henhold til avtalen, med mindre misligholdet skyldes forhold hos Kunden.

Leverandør er ansvarlig for ethvert mislighold ved utførelse av tjenesten.

Kunden skal reklamere skriftlig innen rimelig tid etter at misligholdet er oppdaget.

##  Virkninger av mislighold

Dersom Kunden reklamerer skal Leverandør starte utbedring av misligholdet omgående. Utbedring kan utsettes dersom Kunden har saklig grunn for å kreve det. Utbedring skal gjennomføres uten kostnader for Kunden.

Dersom Leverandør ikke innen rimelig tid har utbedret misligholdet, er Kunden berettiget til selv, eller ved andre, å foreta utbedring for Leverandørs regning og risiko. Det samme gjelder dersom det vil medføre vesentlig ulempe for Kunden å avvente Leverandørs utbedring. I slike tilfeller skal Leverandør underrettes skriftlig før utbedring iverksettes.

Kunden kan kreve erstatning for tap Kunden lider som følge av mislighold. Slik erstatning er begrenset til direkte tap, med mindre Leverandør eller noen han svarer for har utvist grov uaktsomhet eller forsett.

Kundens rett til erstatning er uavhengig av øvrige krav Kunden måtte gjøre gjeldende som følge av kontraktsbruddet.

Kunden kan heve avtalen dersom misligholdet medfører vesentlig kontraktsbrudd. I slike tilfeller kan Kunden motsette seg Leverandørs tilbud om utbedring.

##  Vesentlig kontraktsbrudd

Leverandørs konkurs, insolvens, brudd på andre vesentlige økonomiske forutsetninger, gjentatte brudd på instrukser eller brudd på offentlige lover og regler, svik, sikkerhetsbrudd, forsømmelse eller andre forhold som bryter med tillitsforholdet til Kunden, eller forsinkelse eller mangler som medfører at Kundens formål med Kontrakten ikke oppnås, utgjør alltid et vesentlig kontraktsbrudd. Opplisting i nærværende punkt er ikke å anse som uttømmende i forhold til vurderingen av hva som utgjør et vesentlig kontraktsbrudd.

# Force Majeure

Partene skal ikke holdes ansvarlig for mislighold dersom det godtgjøres at denne skyldes en hindring utenfor partenes kontroll, og som de ikke med rimelighet kunne ventes å ha tatt i betraktning på avtaletiden eller unngått eller overvunnet følgene av.

Beror misligholdet på en tredjeperson som Leverandøren har gitt i oppdrag helt eller delvis å utføre tjenesten, er Leverandøren fri for ansvar bare dersom også tredjemann ville vært fritatt etter forrige punkt.

Dersom force majeure situasjonen varer lenger enn 60 dager har partene rett til å heve avtalen ved å melde dette skriftlig til motparten.

# SKADESLØSHOLDELSE

Leverandør skal holde Kunden skadesløs for ethvert krav som følge av skade på Kundens eiendom/eiendeler og krav fra eget eller tredjemanns personell.

# Konfidensialitet

Leverandør og Leverandørs personell er forpliktet til å behandle alle opplysninger om Kunden og tjenesten som konfidensielle, også etter opphør av avtalen.

Leverandør skal ikke offentliggjøre inngåelse av denne avtale, eller benytte Kunden som referanse, uten Kundens skriftlige samtykke.

Brudd på denne bestemmelsen ansees som vesentlig kontraktsbrudd.

# OVERDRAGELSE AV KONTRAKTEN

Leverandøren kan ikke overdra eller pantsette avtalen, del av eller interesse i den, uten Kundens samtykke.

# Lovvalg og verneting

Denne avtalen reguleres av norsk lov.

Tvist mellom Partene skal søkes løst gjennom forhandlinger. Oppnås ikke en løsning, skal saken henvises til ordinær domstolsbehandling.

Oslo tingrett vedtas som verneting.

\*\*\*\*\*\*\*\*\*\*\*\*\*\*\*

Dette avtaledokumentet med bilag er utferdiget i 2 eksemplarer, hvorav partene beholder hvert sitt.

………………….den ………….. ………………..den …………….

……………………………………. ……………………………………

Kunde Leverandør

Gunnar Wedde

Avdelingsdirektør, UKE